題清溪圖
作者：孔平仲
朝代：宋

paragraphs: 清溪之水清無泥，鳬飛雁下太平池。
昔人嘗比翠綃舞，安得卷之必自隨。
畫師摹寫多巧思，只用烏田數張紙。
戲拈禿筆掃成圖，濃淡邅迴真得意。
江磯釣浦遠更深，昔時行處皆可尋。
張公好雅心不俗，眉山先生爲楚吟。
公今奉使庾嶺南，峽中喬林與天參。
白雲摇曳入船戶，清猿呼嘯窺江潭。
天霾不開地多熱，佛桑山丹赤如血。
此時一展清溪圖，洒若胸中貯冰雪。
南方不可以久留，祝公歸來此中州。
枕白石兮漱清流，蘆聲戰雨曷若颺風之拔木，漁烟凝晚曷若海霧之橫秋。
我已卜居在九江，九華廬阜鬰相望。
千里思公如咫尺，扁舟棹月到池陽。